b'\n_START_ARTICLE_\nRob Walker Racing Team\n_START_SECTION_\nZgodovina mo\xc5\xa1tva\n_START_PARAGRAPH_\nPrvi nastop mo\xc5\xa1tva na dirkah Svetovnega prvenstva Formule 1 je bil v sezoni 1953, ko je Tony Rolt na dirki za Veliko nagrado Velike Britanije z dirkalnikom Connaught Type A odstopil. V sezoni 1954 je John Riseley-Prichard prav tako nastopil le na dirki za Veliko nagrado Velike Britanije in z enakim dirkalnik tudi odstopil. Po dveh sezonah je mo\xc5\xa1tvo ponovno nastopilo v sezoni 1957, ko je Jack Brabham z dirkalnikom Cooper T43 nastopil na treh dirkah in edino uvrstitev dosegel s sedmim mestom na dirki za Veliko nagrado Pescare. Sezona 1958 se je za mo\xc5\xa1tvo za\xc4\x8dela s prvo zmago na prvi dirki sezone za Veliko nagrado Argentine, ki jo je dosegel Stirling Moss. V preostanku sezone za mo\xc5\xa1tvo ni ve\xc4\x8d nastopal, je pa Maurice Trintignant ponovil uspeh mo\xc5\xa1tva na drugi dirki sezone za Veliko nagrado Monaka, v preostanku sezone pa je osvojil \xc5\xa1e tretje mesto na dirki za Veliko nagrado Nem\xc4\x8dije. V sezoni 1959 je za mo\xc5\xa1tvo ponovno nastopal Moss, ki je z dirkalnikom Cooper T51 zmagal na dirkah za Veliko nagrado Portugalske in Veliko nagrado Italije, Trintignant pa je osvojil drugo mesto na dirki za Veliko nagrado ZDA in tretje mesto na dirki za Veliko nagrado Monaka. Tudi v sezonah 1960 in 1961 je Moss, zdaj z dirkalnikom Lotus 18, dosegel po dve zmagi, v sezoni 1960 na dirkah za Veliko nagrado Monaka in Veliko nagrado ZDA, v sezoni 1961 pa na dirkah za Veliko nagrado Monaka in Veliko nagrado Nem\xc4\x8dije._NEWLINE_Po upokojitvi Mossa se mo\xc5\xa1tvo dolgo ni ve\xc4\x8d moglo boriti za zmage. Edino uvrstitev na stopni\xc4\x8dke med sezonama 1962 in 1967 je dosegel Jo Siffert s tretjim mestom na dirki za Veliko nagrado ZDA 1964. Siffert je v sezoni 1968 z dirkalnikom Lotus 49B dosegel zadnjo zmago mo\xc5\xa1tva na dirki za Veliko nagrado Velike Britanije. V sezoni 1969 je dosegel \xc5\xa1e drugo mesto na dirki za Veliko nagrado Nizozemske in tretje mesto na dirki za Veliko nagrado Monaka, v sezoni 1970 pa je nastopal Graham Hill in v zadnji sezoni za mo\xc5\xa1tvo dosegel \xc5\xa1tiri uvrstitve med dobitnike to\xc4\x8dk med \xc4\x8detrtim in \xc5\xa1estim mestom.'